Úradný vestník L 181 , 23/07/1993 S. 0011 - 0012

Fínske špeciálne vydanie: Kapitola 5 Zväzok 6 S. 0073

Švédske špeciálne vydanie: Kapitola 5 Zväzok 6 S. 0073



Nariadenie Rady (EHS) č. 1946/93 z 30. júna 1993, ktorým sa mení a dopíňa nariadenie (EHS) č. 337/75, ktorým sa zriaďuje Európske stredisko pre rozvoj odborného vzdelávania RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na článok 235, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Dvora audítorov [3], keďže zmluva z 22. júla 1975, ktorou sa menia a dopĺňajú určité finančné ustanovenia zmlúv o založení Európskych spoločenstiev a zmluvy o vytvorení spoločnej Rady a spoločnej Komisie Európskych spoločenstiev, upravila postup na udelenie absolutória Komisii na plnenie všeobecného rozpočtu Európskych spoločenstiev; keďže je preto vhodné aktualizovať postup na udelenie absolutória Správnej rade Európskeho strediska pre rozvoj odborného vzdelávania, stanovený nariadením (EHS) č. 337/75 [4] s odvolaním sa na takto upravený postup, ako je určené v článku 206b zmluvy o EHS; keďže zmluva z 22. júla 1975 nahradila Kontrolný výbor Dvorom audítorov vo všetkých textoch odvolávajúcich sa na Kontrolný výbor; keďže Akty o pristúpení Grécka, Španielska a Portugalska zmenili zloženie Správnej rady; keďže je želateľné poskytnúť všetkým dotknutým subjektom spoločenstva výročnú všeobecnú správu o stredisku; keďže nariadenie (EHS) č. 337/75 by sa malo preto zmeniť a doplniť; keďže zmluva o EHS neposkytuje inú plnú moc na prijatie tohto nariadenia, než je obsiahnuté v článku 235, PRIJALA TOTO NARIADENIE: Článok 1 Týmto sa nariadenie (EHS) č. 337/75 mení a dopĺňa takto: 1. článok 4 ods. 1 sa nahrádza takto: "1. Stredisko je riadené Správnou radou pozostávajúcou z 39 členov, z ktorých: a) 12 členov zastupuje vlády členských štátov; b) 12 členov zastupuje profesionálne organizácie zamestnávateľov; c) 12 členov zastupuje odborové organizácie zamestnancov; d) traja členovia zastupujú Komisiu. Členovia uvedení v bodoch a), b) a c) sú vymenovaní Radou na princípe jeden člen za členský štát pre každú z týchto skupín. Komisia vymenuje členov, ktorí ju budú zastupovať."; 2. článok 9 sa vypúšťa; 3. článok 11 ods. 1 a 2 sa nahrádza takto: "1. Správna rada zašle každoročne najneskôr do 31. marca Komisii odhad príjmov a výdavkov. Tento odhad, ktorý obsahuje realizačný plán, Komisia predloží Európskemu parlamentu a Rade s predbežným návrhom rozpočtu Európskeho spoločenstva. 2. Rozpočtový orgán určí rozpočtové položky, ktoré sú k dispozícii ako dotácia stredisku. Postup platný pre transfer rozpočtových položiek z jednej kapitoly do druhej sa vzťahuje aj na tieto rozpočtové položky. Rozpočtový orgán navrhne pre stredisko plán pracovných miest."; 4. v článku 12 sa vypúšťajú odseky 2 a 3. Odsek 4 sa stáva odsekom 2; 5. za článok 12 sa vkladá tento článok: "Článok 12a 1. Riaditeľ vypracuje a Správna rada prijme najneskôr do 31. marca výročnú všeobecnú správu o činnostiach, finančnej situácii a budúcom smerovaní strediska, ktorú zašle Európskemu parlamentu, Rade, Hospodárskemu a sociálnemu výboru a Dvoru audítorov. Takisto zašle najneskôr 31. marca výkaz príjmov a výdavkov, analýzu finančného manažmentu a súvahu strediska za predchádzajúci finančný rok Európskemu parlamentu, Rade, Komisii a Dvoru audítorov. Dvor audítorov preskúma tieto dokumenty tak, ako to stanovuje článok 206a Zmluvy. 2. Dvor audítorov doručí najneskôr do 30. novembra orgánom zodpovedným za udelenie absolutória a tiež Komisii svoju výročnú správu spolu s odpoveďami strediska na jeho pripomienky, pričom zabezpečí uverejnenie tejto správy v Úradnom vestníku Európskych spoločenstiev. Európsky parlament na základe odporúčania Rady konajúcej kvalifikovanou väčšinou do 30. apríla nasledujúceho roku udelí absolutórium Správnej rade strediska v súlade s postupmi stanovenými v článku 206b Zmluvy."; 6. článok 13 sa nahrádza takto: "Článok 13 Ustanovenia, ktorými sa riadia zamestnanci strediska prijme Rada vychádzajúc z návrhu Komisie a po porade s Európskym parlamentom." Článok 2 Toto nariadenie nadobúda účinnosť v tretí deň odo dňa jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Luxemburgu 30. júna 1993 Za Radu predseda S. Bergstein [1] Ú. v. ES C 23, 31.1.1991, s. 26. [2] Ú. v. ES C 13, 20.1.1992, s. 523. [3] Ú. v. ES C 152, 10.6.1991, s. 1. [4] Ú. v. ES L 39, 13.2.1975, s. 1. --------------------------------------------------